6.4.2022
MT
Il-Ġurnal Uffiċjali tal-Unjoni Ewropea
C 152/195
3.8.
Barra minn hekk, il-promozzjoni ta’ ħiliet, għarfien u appoġġ fil-livell tal-bdiewa u ta’ dawk li jieħdu ħsieb il-foresti tista’ ssaħħaħ l-implimentazzjoni ta’ prattiki sostenibbli ġodda u teknoloġiji rivoluzzjonarji (eż. agrikoltura ta’ preċiżjoni, biedja bi traffiku kontrollat, rimi xieraq tal-iskart, it-tnaqqis jew l-evitar tal-użu ta’ pestiċidi kimiċi, iż-żamma tad-diversità ġenetika fuq l-art, eċċ.).
Il-KESE jilqa’ l-intenzjoni tal-Kummissjoni li tipproponi qafas regolatorju għall-assorbiment tal-karbonju fis-settur tal-biedja.
3.9.
Hija meħtieġa azzjoni koordinata globali biex jiġi żgurat li t-tibdil fil-klima jiġi indirizzat malajr u b’mod effettiv.
Kif jindika r-rapport tal-IPCC tal-2021 (9), hemm prova xjentifika disponibbli li d-diżastri frekwenti reċenti fl-Ewropa huma relatati b’mod ċar ma’ klima aktar sħuna u ma’ żieda fl-emissjonijiet ta’ gassijiet serra.
Barra minn hekk, dan jispeċifika li l-influwenza umana “saħħnet il-klima b’rata li hija mingħajr preċedent f’tal-inqas l-aħħar 2 000 sena”.
Għalhekk, il-KESE jqis li l-isforzi tal-UE jridu jiġu kkomplementati minn azzjonijiet effettivi u mmirati fil-livell internazzjonali biex jiżguraw l-involviment globali immedjat, il-kondiviżjoni ġusta tal-piżijiet u l-kompetizzjoni ġusta.
4.
Kummenti speċifiċi 4.1.
Il-pakkett leġiżlattiv Lesti għall-Mira ta’ 55 % huwa pass eċċellenti u ambizzjuż u jerġa’ juri li l-UE tinsab minn quddiem nett fil-ġlieda kontra t-tibdil fil-klima.
Huwa wkoll suġġett ta’ diskussjoni eċċellenti qabel is-26 Konferenza tan-NU dwar it-Tibdil fil-Klima fi Glasgow, meta l-UE għandha tipprova tikkonvinċi lill-bqija tad-dinja li huma jeħtieġu b’mod urġenti li jwettqu azzjonijiet simili.
Il-KESE jirrimarka li rispons globali kkoordinat huwa l-uniku mod effettiv biex jiġi indirizzat it-tibdil fil-klima u li l-ħidma flimkien mas-sħab tagħna fil-G7, fil-G20 u f’korpi internazzjonali oħra hija t-triq ’il quddiem.
4.2.
It-telf ta’ art agrikola minħabba d-degradazzjoni tal-ħamrija, l-urbanizzazzjoni u l-abbandun kien problema kumplessa fl-Istati Membri kollha għal ħafna snin.
L-ippjanar dwar l-użu tal-art huwa essenzjali għall-iżvilupp sostenibbli tal-UE, u l-KESE jappella għal enfasi partikolari fuq l-użu effiċjenti tar-riżorsi naturali, speċjalment peress li l-art issir skarsa hekk kif il-popolazzjonijiet jiżdiedu.
Il-KESE diġà ppropona qafas koerenti tal-UE li jipproteġi l-art agrikola (10).
4.3.
Sabiex jiżdiedu l-produttività u l-ħżin tal-karbonju fis-settur agrikolu, il-KESE jappella għal promozzjoni wiesgħa ta’ prattiki agrikoli sostenibbli u appoġġ għalihom bħan-newba tal-għelejjel, l-irkupru tal-iskart organiku, l-agrikoltura ta’ preċiżjoni eċċ.
Il-bdiewa għandhom jingħataw ukoll opportunitajiet ta’ finanzjament meħtieġa u informazzjoni aġġornata dwar l-aħjar prattiki tal-biedja u l-possibbiltajiet ta’ titjib tal-kwalità tal-ħamrija.
Fl-aħħar nett, l-art trid tiġi ġestita bir-reqqa fl-Istati Membri kollha, filwaqt li jiġi żgurat il-bilanċ it-tajjeb bejn il-kompetittività u s-sostenibbiltà.
4.4.
F’Marzu 2021, il-Kummissjoni Ewropea ppubblikat Pjan ta’ Azzjoni dwar il-Biedja Organika (11) biex tgħin lill-Istati Membri jilħqu mira ta’ 25 % ta’ art agrikola li tiġi kkultivata b’mod organiku sal-2030.
Il-KESE jirrimarka l-importanza li tiżdied il-biedja organika, li tirrappreżenta qabża kbira għas-settur agrikolu f’termini tat-tnaqqis tal-emissjonijiet ta’ gassijiet serra u l-preservazzjoni tal-bijodiversità.
Il-KESE jenfasizza wkoll għażliet oħra għat-tnaqqis tar-riskju ta’ artifiċjalizzazzjoni tal-art, bħall-agroekoloġija, l-agroforestrija, il-permakultura, il-biedja bi żrigħ mingħajr ħrit, eċċ.
4.5.
Iċ-ċifri juru li l-ħruq tal-bijomassa rdoppja mis-sena 2000 u nofs l-injam kollu maħsud jinħaraq għall-enerġija (12).
Il-KESE jemmen li din il-pressjoni negattiva fuq il-foresti wasslet għat-tnaqqis reċenti fis-sekwestru tal-karbonju u jqis li, filwaqt li l-bijoenerġija bbażata fuq l-injam u tipi oħra ta’ bijoenerġija, għandha rwol importanti ħafna x’tiżvolġi, għandha tiġi segwita biss meta l-bijomassa tiġi prodotta b’mod sostenibbli.
Barra minn hekk, il-KESE diġà semma li sabiex “jiġi evitat li tiddgħajjef l-integrità ambjentali, l-emissjonijiet fossili minn setturi oħra m’għandhomx jiġu kkumpensati permezz ta’ bjar forestali b’tali mod li jnaqqsu d-disponibbiltà tal-injam għall-iskopijiet tal-bijoekonomija” (13).
4.6.
Il-KESE jirrimarka li l-importazzjoni tal-bijomassa tiġi b’riskji assoċjati speċifiċi, li mhumiex koperti mir-Regolament tal-UE.
Għalhekk, huma meħtieġa ftehimiet internazzjonali wiesgħa biex jiġu żgurati kundizzjonijiet ekwivalenti ta’ kompetizzjoni fis-suq uniku, filwaqt li l-politika kummerċjali tal-UE għandha tgħin biex tipprevjeni l-importazzjonijiet tal-bijomassa li jirriżultaw f’deforestazzjoni fil-pajjiżi ta’ oriġini.
(9) (10) (11) (12) (13)
IPCC (2021) Climate Change 2021 – The Physical Science Basis (It-Tibdil fil-Klima 2021 – Il-Bażi tax-Xjenza Fiżika) (mhux disponibbli bil-Malti).
L-użu tal-art għall-produzzjoni tal-ikel sostenibbli u s-servizzi tal-ekosistema (ĠU C 81, 2.03.2018, p. 72).
Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tarReġjuni dwar Pjan ta’ Azzjoni għall-iżvilupp tal-produzzjoni organika, COM(2021) 141 final.
Foresti ssagrifikati għall-politika tal-UE dwar il-klima Opinjoni tal-KESE dwar “Deċiżjoni dwar il-Kondiviżjoni tal-Isforz fil-Qafas ta’ Politika dwar l-Enerġija u l-Klima tal-2030 u l-emissjonijiet u l-assorbimenti mill-użu tal-art, tibdil fl-użu tal-art u l-forestrija (LULUCF)”.